25 نوامبر
نوامبر آیینین ایگیرمی بئشی دونیالیق قادینا قارشی اولان شیددتی آرادان قالدیرما گونو تانیملانیب. اولا بیلسین بیر سیرالاری اؤزلریندن سوروشالار مگر بئله دئییل کی دونیانین دؤرد بیر یانی و بوجاغیندا هر گون قادینلار شیددته معروض قالیرلار؟ بس ندهن ایگیرمی بئش نوامبر ؟
دوغروسو بو گون ایللر اؤنجه بیرلهشمیش میللتلر قورومونون (تشکیلات) وریندن دونیالیق قادینا قارشی شیددتی آرادان قالدیرماق گونو سئچیلمیش دوروموندا یئر آلمادان بئله لاتین آمئریکا اؤلکهلرینده "قادینه قارشی شیددته سون" گونو آدیلا تانینیرمیش.
بوگونون سئچیلمهسی؛ ایلک "لاتین آمئریکا و کارابین قادینلارینین ایلک توپلانتیلارینین (18 دن21 جولای 1981) وریندن کولومبیانین (کلمبیا) بوگوتایییندا آچیقلاندی. اوردا او توپلانتییا قاتیلانلار، قادینا قارشی شیددت، ائو دوزئیینده ووروشماقدان تجاووز، جینسی اذییت، دؤولته باغلی ایشگنجهلر و سیاسی قادین توتساقلاریلا کؤتو داورانیشلاری قیناییب نوامبرین ایگیرمی بئشینی "میرابال" باجیلارینین آنیلارینین آنیمساماق گونو تعیین ائتدیرلر. همین ایلده بامت دن ایستهدیرلر بو ایلی بیر دونیالیق گونو کیمی رسمیته تانیالار. آنجاق بامت 1999-جی میلادی ایلده نوامبرین ایگیرمی بئشی، بو اوچ باجینین اؤلوم گونلرینی " دونیالیق قادینا قارشی شیددتی آرادان قالدیرما گونو " آدیلا اعلان ائتدیر.
میرابال باجیلاری او ایللرده اؤز اؤلکهلرینین دیکتاتور حاکیمییتیایله (تروهیلو) ساواشمیشدیرلار، سونوندا تروهیلونون قاتقیسی ایله حؤکومت وریندن ایزینلی اولاراق حیات یولداشلارینین دوستاقدا گؤروشلرینه گئدهرهک اؤلدورولموشلر. دیکتاتور اونلاری اؤلدورمهمیشدن اؤنجه سؤیلهمیشدیر حؤکومتین ایکی اؤنملی سورونو وار: بیریسی کئلیسه، اوبیریسی ایسه میرابال باجیلاری. او بئله دوشونوردو بو باجیلاری اؤلدورمهگی ایلهتمل سورونلاریندان بیریسی چؤزولموش اولاجاق آنجاق همین قونو کوتلهده دیکتاتورا قارشی درین بیر نیفرته ندهن اولدو. بئلهجه کی یالنیز بیر ایل بو باجیلارین اؤلوملریندن کئچمیشده تروهیلونون حؤکومتی سونونا چاتدی.
بو باجیلار " اونودولماز کپهنکلر" آدیلا تانینمیشدیرلار، اؤلدوکلریندن سونرا قادینلارا قارشی شیددتین اوغروندا یاپیلان موباریزهلرین سیمگهسی اولوب و دومینیکننین باشا باشیندا اونلاردان یاد اولونوب آنیمساندیرلار. او چاغلاردا دومینیکن قادین آکتیویستلری اونلارین اؤلوم گونلرینی شیددته قارشی گونو آدلاندیریب سونرا وورغولادیغیم کیمی بو آدی بیرلهشمیش میللتلر تشکیلاتینا (بامت) اؤنهردیرلر.
بامت دونیالیق قادینا قارشی شیددتینن آرادان قالدیرما گونون آچیقلادیغی بیاننامهنین ایلک بندینده بئله وورغولاییب: هرتورلو شیددت کی سونوجوندا قادینلارا فیزیکسل یا روحسال ضررلی ائتکی لر بوراخا، یا هر هانسی داورانیش یا زوراکیلیق کی اونونلا قادین قانونسوز اولاراق وطنداشلیق اؤزگورلوکلریندن محروم اولا، توپلوم ایچینده یا اؤزهل بیر اورتامدا اولموش اولسا دا، شیددت آدلانار.
حامید مورسلی 11/25/2014
-
- ۹۳/۰۸/۲۹
pes_Arab azb_Arab azb_Arab azb_Arab azb_Arab azb_Arab azb_Arab kas_Arab unk unk